Ondersteun restaurante só tydens isolasieMet die Covid-19 wat tot nasionale ramp verklaar is, bly mense eerder tuis as om in restaurante te gaan uithang. Hoewel dit beter is om jouself eerder te isoleer om die verspreiding van die virus te voorkom, ly die kunste, klein sakeondernemings en restaurante finansieel onder dié isolasie. Hier is maniere waarop jy steeds restaurante kan ondersteun tydens dié tyd: Koop ŉ geskenkbewys Hou sakeondernemings aan die gang deur nou ŉ geskenkbewys te koop wat jy later kan gebruik wanneer alles weer terugkeer na normaal. Dit sal nie net die restaurant finansieel help nie, maar wanneer jy uiteindelik gaan, sal dit voel soos ŉ gratis maaltyd omdat jy reeds betaal het! Ondersteuning op sosiale media Nou is die tyd om jou ervarings van restaurante op sosiale media te deel. Laat indrukke van jou goeie ervarings, “like” hul sakeprofiele en deel plasings as hulle promosies adverteer. Bestel etes vir aflewering As jy bang is om in ŉ restaurant te gaan sit, is aflewering die ideale oplossing. Reël wel dat die kospakkie buite jou deur gelaat word sodat persoonlike kontak minimaal is. Tel die pakkie met ŉ lappie op of spuit dit met ŉ sanitêre sproei voordat jy dit hanteer. Was jou hande weer voordat jy die kos na jou bord oorplaas. Verhoog jou fooitjie Wanneer jy wegneemkos bestel of in ŉ restaurant eet maak seker jou fooitjie is groter as gewoonlik om só die restaurant finansieel by te staan. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.